ராசி வான் டெர் டசென்

ஹென்ட்ரிக் " ராசி " வான் டெர் டஸ்ஸன் (பிறப்பு: பிப்ரவரி 7, 1989) ஒரு தென்னாப்பிரிக்க துடுப்பாட்ட வீரர். இவர் தென்னாப்பிரிக்கத் துடுப்பாட்ட அணிக்காக பன்னாட்டுப் போட்டிகளிலும் உள்ளூர்ப் போட்டிகளில்  ஹைவெல்ட் லயன்ஸ் துடுப்பாட்ட அணிக்காகவும் விளையாடி வருகிறார்.  2018 தென்னாப்பிரிக்க துடுப்பாட்ட ஆண்டுவிழாவில், இவர் ஆண்டின் ஐந்து துடுப்பாட்ட வீரர்களில் ஒருவராக தேர்வு செய்யப்பட்டார். ஆகஸ்ட் 2019இல், கிரிக்கெட் தென்னாப்பிரிக்காவின் விருது வழங்கும் விழாவில் ஆண்டின் பன்னாட்டு ஆண்கள் அறிமுக வீரராக தேர்வு செய்யப்பட்டார். அதே மாதத்தின் பிற்பகுதியில், கிரிக்கெட் தென்னாப்பிரிக்கா அவருக்கு 2019–20 பருவத்துக்கான மைய ஒப்பந்தத்தை வழங்கியது.

பன்னாட்டுப் போட்டிகள் 
செப்டம்பர் 2018இல், சிம்பாப்வேக்கு எதிரான தென்னாப்பிரிக்காவின் பன்னாட்டு இருபது20 (இ20ப) தொடருக்கான அணியில் இவர் இடம்பெற்றார். அதைத்தொடர்ந்து 9 அக்டோபர் 2018 அன்று நடந்த சிம்பாப்வேக்கு எதிராக போட்டியில் தென்னாப்பிரிக்காவுக்காக இ20ப போட்டிகளில் அறிமுகமானார்.  2019 ஜனவரியில், பாகிஸ்தானுக்கு எதிரான தொடருக்கான தென்னாப்பிரிக்காவின்  ஒருநாள் பன்னாட்டு (ஒநாப) அணியில் இவர் இடம்பெற்றார். பிறகு ஜனவரி 19, 2019 அன்று நடந்த பாகிஸ்தானுக்கு எதிரான போட்டியில் தென்னாப்பிரிக்காவுக்காக ஒநாப போட்டிகளில் அறிமுகமானார். அறிமுகப் போட்டியில், வான் டெர் டசென் தனது முதல் ஒருநாள் நூறைப் பெற ஏழு ஓட்டங்கள் குறைவாக இருந்த நிலையில் 93 ஓட்டங்களுக்கு வீழ்ந்தார். மூன்று நாட்களுக்குப் பிறகு கிங்ஸ்மீட் அரங்கில் ஆட்டமிழக்காமல் 80 ஓட்டங்கள் எடுத்தார். ஐந்து ஒருநாள் போட்டிகள் கொண்ட தொடரில் இவர் மொத்தம் 241 ஓட்டங்கள் எடுத்து 120.5 என்ற சராசரியுடன் தொடரை முடித்தார்.  

மார்ச் மாதம் இலங்கைக்கு எதிரான ஒருநாள் தொடரில் வான் டெர் டசென் தக்கவைக்கப்பட்டார். நான்கு போட்டிகள் கொண்ட தொடரில் இவர் ஒரு அரைநூறு உட்பட 112 ஓட்டங்கள் எடுத்து 56 என்ற சராசரியுடன் தொடரை முடித்தார். ஏப்ரல் 2019இல், 2019 துடுப்பாட்ட உலகக் கோப்பைக்கான தென்னாப்பிரிக்காவின் அணியில் இடம்பெற்றார். 2019 டிசம்பரில், இங்கிலாந்துக்கு எதிரான தொடருக்கான தென்னாப்பிரிக்காவின் தேர்வு அணியில் அவர் இடம் பெற்றார். இவர் டிசம்பர் 26, 2019 அன்று இங்கிலாந்துக்கு எதிராக நடந்த போட்டியில் தென்னாப்பிரிக்காவுக்காக தேர்வுப் போட்டிகளில் அறிமுகமானார்.

மேற்கோள்கள்

தென்னாபிரிக்கத் தேர்வுத் துடுப்பாட்டக்காரர்கள்
தென்னாபிரிக்கத் துடுப்பாட்டக்காரர்கள்
வாழும் நபர்கள்
1989 பிறப்புகள்